Dec 2021 – Kosmos
Petrol moes N$20,08 per liter gekos het
Posted on 31 Dec 2021 by Yanna Smith
'n Ontleding deur Simonis Storm in die hoofstad toon dat die Brent ru-olieprys in Desember met 10 Amerikaanse dollar 'n vat gestyg het maar dat surplusse op die oomblik wêreldwyd, nes Opul voorspel het, voorkom. Die makelaarsfirma sê die ministerie van myne en energie het gedurende 2021 onderverhalings van 8 Namibiese dollar en 73 sent per liter in die algeheel aangeteken wat beteken dat die petrolprys van 11 dollar 35 sent in Januarie tot 20 dollar en 8 sent 'n liter tot op hede plaaslik moes gestyg het. Maar, die Nasionale Energie-fonds het 51 persent van die onderverhalings geabsorbeer om sodoende verligting aan verbruikers te bring. Die oorverhaling van 21 sent per liter petrol en net minder as 19 sent per liter diesel wat die maand aangeteken is, sal gebruik word om toekomstige onderverhalings te finansier. Die brandstofprys is onveranderd gelaat vir Januarie.
Nampol is in Khomas op die strate vanaand
Die Namibiese polisie in die Khomas-streek het vanaand 'n uitgebreide teenmisdaad-operasie en sê alle maatreëls in verband met Covid, sowel as die heersende wetgewing, sal streng toegepas word. Die mag het die media genooi vir 'n perskonferensie om ses-uur namiddag om die logistieke van die veldtog te bespreek en vir lede van die media om die operasie saam met die owerhede by te woon. Lede van die publiek word daaraan herinner dat patrollies uitgevoer sal word en mobiele padblokkades, soos oudergewoonte, gebruik sal word vir veral dronkbestuurders.
Kruin van vierde vlaag reeds in SA behaal
Posted on 31 Dec 2021 31 Dec 2021 by Yanna Smith
Die Suid-Afrikaanse kabinet sê volgens alle aanduidings kan die buurland moontlik verby die kruin van die vierde vlaag van Covid-19 wees. Besmettings het begin daal in alle provinsies, behalwe in die Wes-Kaap en Oos-Kaap, wat onderskeidelik 14 en 18 persent toenames in gevalle aangemeld het. Daar was ook 'n afname in hospitaalopnames, behalwe in die Wes-Kaap. Die minister in die Presidensie, Mondli Gungubele, sê terwyl die Omikron-variant uiters aansteeklik is, is minder mense in die hospitaal opgeneem:
Maxwell-saak: niemand is bo die wet verhewe nie
Annie Farmer, 'n vrou wat seksueel voorberei is deur Ghislaine Maxwell, het haar skuldigbevinding verwelkom. Die jare-lange metgesel van die reeks-seksoortreder Jeffrey Epstein is skuldig bevind op vyf van die ses klagtes teen haar. Dit sluit die ernstigste een van sekshandeldryf met 'n minderjarige in. Farmer, een van vier klaers in die saak en die enigste een wat tydens haar getuienis haar volle naam gebruik het, sê sy hoop die uitspraak bewys niemand is bo die wet verhewe nie:
Sink: uitstekend teen Covid-simptome en graad van infeksie
Wetenskaplike navorsing wat op 13 Desember aanlyn gepubliseer is in die Frontiers in Medicine-vaktydskrif van Switserland, toon dat sink, as aanvulling, uiters doeltreffend is om 'n simptomatiese Covid-infeksie te verhoed, en te mitigeer. Die studie is in Florida in die VSA uitgevoer en het bevind dat dosisse van 10, 25 en 50 milligram baie goed werk vir die voorkoming van Covid-simptome en kan ook die graad van Covid-infeksies verlig. Die navorsers sê die studie beklemtoon weer die belangrikheid van navorsing in verband met aanvullings om Covid af te weer en sê dit is belangrik dat die studie herhaal word in ander teiken bevolkings as gevolg van wisselende vlakke van immuniteit en gesondheid in gemeenskappe.
Whk: geen straatpartytjie nie, net vuurwerke
Stad Windhoek se gebruiklike Oujaarspartytjie, wat altyd in Onafhanklikheidslaan voor die hoofkantore van die munisipaliteit plaasvind, sal nie die jaar gehou word nie. Maar, die munisipaliteit sal wel om middernag 'n vuurwerkvertoning aanbied wat die hoofstad se inwoners kan geniet, vanuit hulle motors. Stad Windhoek sê geen byeenkomste sal by die geleentheid geduld word nie en motors kan in die parkeerarea van die hoofkantoor parkeer om die vertoning te geniet. Troeteldier-eienaars is weer daaraan herinner om diere toe te maak omdat vuurwerke baie trauma by hulle veroorsaak en jaar op jaar raak diere weg of is ernstig beseer as gevolg daarvan.
SA Valke en VSA owerhede trek dwemsmouse vas
Vier buitelandse burgers tussen 38 en 54 jaar oud is aangekeer in verband met dwelmhandel ter waarde van 7 miljoen Suid-Afrikaanse rand in Gauteng en Noordwes. Dit volg op 'n gesamentlike operasie in Modderfontein en Buffelshoek, deur die Suid-Afrikaanse Valke se Narkotika-beheer-Buro, en die Amerikaanse Narkotika-beheer-administrasie en Misdaad-intelligensie-eenheid. Die Valke se woordvoerder, Nomthandazo Mbambo, sê die groep is vermoedelik betrokke by 'n trans-nasionale dwelmhandel-onderneming in die VSA, Mosambiek en Suid-Afrika:
Botha, Mboma vereer
Namibië se liefling-atleet en wenner van 'n silwer Olimpiese medalje Christine Mboma is saam met haar afrigter Henk Botha by die Konfederasie van Afrika Atletiek vereer. Mboma het die Afrika-vroue hoop atlete-toekenning gewen en Botha is vereer met die Afrika afrigter van die jaar-toekenning. Mboma en haar spanmaat Beatrice Masilingi het groot opslae vanjaar gemaak met verskeie oorwinnings by talle byeenkomste.
Huishoudelike skuld groei, besighede leen minder
Die syfers vir privaatsektor kredietverlening vir November is bekend. Volgens Simonis Storm in die hoofstad het kredietverlening verder afgeneem na 1,7 persent op 'n jaargrondslag gemeet, teenoor 2,7 persent wat in Oktober vanjaar aangeteken is. Die makelaarsfirma sê huishoudelike skuld het met 2,8 persent gegroei teenoor 2,6 persent in Oktober en korporatiewe skuld het met 0,6 persent gegroei teenoor 3 persent in Oktober. Die syfers is op 'n jaargrondslag gemeet. Simonis Storm sê skuld het die jaar met 'n gemiddeld van 2,4 persent gegroei wat weereens aandui dat daar stadige ekonomiese herstel is, veral met werksverliese en maatskappye wat gesluit het.
Tutu het altyd die waarheid gepraat – Mandla Mandela
Die ANC-parlementslid, Mandla Mandela, meen een van die belangrikste aspekte van die nalatenskap van aartsbiskop Desmond Tutu, is dat hy die waarheid gepraat het. Mandela het in Kaapstad gepraat waar hy sy laaste eer betoon het aan die ontslape struggle-ikoon. Mandela het verwys na die spesiale band tussen Tutu en sy oupa, Madiba, en sê dis een waaruit baie geleer kan word. Hy sê die nalatenskap van dié twee ikone laat die nuwe generasie met die verantwoordelikheid om met die waarheid om te gaan, veral wat betref die korrupsie in die land: